次韻劉立道二首  其一
作者：汪藻
朝代：宋

paragraphs: 劉郎有酒君當傾，安用新詩鳴不平。
黄粱未歎轉頭熟，朱絃卻喜知音明。
古來去國例憔悴，伊余尚得佳山水。
謝公行處欲千年，擬傍蒼崖尋屐齒。
揚帆今向古長干，渡口遙知儂戲官。
此行相伴只明月，到時破璧應團欒。
羮蓴飯稻江南俗，剩鱠銀絲炊白玉。
人間墮甑萬事休，卧看雙溪千頃綠。